जेरैहाय 2020 मायथायाव लकडाउन जानायनि थाखाय जा थासारि जादोंमोन, थिग बिदिनो 2021 मायथायाव मिनि लकडाउन समावबो बिदि थासारिया जाबाय। अब्ला 2020 आरो 2021 मायथाया साव होजानाय बोसोर नामा ? बेखौ नुनो मोनै आफा अबंलाउरीयासो मिथिसिगौ ! जियानो जाया मानो 2020 आरो 2021 मायथाइ मोननैया जारिमिननि बिलायाव रोखा-रोखा लिरनाय थासिगोन। सिगां समफोराव गगा मोनोब्ला बानलु गोसा ओंख्रिखौ ओंखामजों नङाबा रुटि गोरानजों जानानै खारहोयोमोन। जुदि बिजोंबो खारनाय बादि मोनाब्ला दाव फिसानि बेदरजों नोरसिं, जोग्लावरि, उसुमै ( जारि बिलाइ), मानिमुनि, खिफि बेन्दों, गंगार दुनदिया, सिब्रु, बानलु बोरदोन, जाब्रां, सामब्राम गुफुर बायदि मैगं-थायगं, मसला-मसलि होनानै थेब-थेब संनानै जानायनि उनाव गगा मोननाय आरो लोमजाज्रोज्रो देहाखौ खार होबोदों। सोरबा-सोरबा हराव ओंखाम बोथिसे जानायखौ नागारनानैबो गगा मोननायखौ खार होबोदों।